**MINISTARSTVO KULTURE**

***Nacrt***

**PRIJEDLOG ZAKONA O AUDIOVIZUALNIM DJELATNOSTIMA**

**Zagreb, 14. studenog 2017.**

**PRIJEDLOG ZAKONA O AUDIOVIZUALNIM DJELATNOSTIMA**

**I. USTAVNA OSNOVA ZA DONOŠENJE ZAKONA**

Ustavna osnova za donošenje ovoga zakona sadržana je u članku 2. stavku 4. i članku 69. Ustava Republike Hrvatske („Narodne novine“, broj 56/90, 135/97, 8/98 – pročišćeni tekst, 113/00, 124/00 – pročišćeni tekst, 28/01, 41/01 – pročišćeni tekst, 55/01 – ispravak, 76/10, 85/10 – pročišćeni tekst i 05/14).

**II. OCJENA STANJA I OSNOVNA PITANJA KOJA SE UREĐUJU PREDLOŽENIM ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

Zakonom o audiovizualnim djelatnostima („Narodne novine“, broj 76/07 i 90/11) uređuje se obavljanje, organiziranje i financiranje audiovizualne djelatnosti, poticanje hrvatskog audiovizualnog stvaralaštva i distribucije te komplementarnih djelatnosti, zaštita audiovizualne baštine, promicanje kinoprikazivalaštva i prikazivanje hrvatskih audiovizualnih djela u zemlji i inozemstvu kao i financijski poticaj za ulaganje u proizvodnju audiovizualnih djela kao kulturnih proizvoda u obliku povrata određenoga postotka od ukupnoga iznosa troškova koji su učinjeni za proizvodnju audiovizualnoga djela u Republici Hrvatskoj. Tako se preciznije propisuje što obuhvaća sredstva za rad Hrvatskog audiovizualnog centra, a što sredstva Nacionalnoga programa kao i sredstva za poticanje ulaganja u proizvodnju audiovizualnih djela.

Nadalje, poteškoće u primjeni uočene su i kod odredba članaka 27. do 35. kojima se uređuje način izbora tijela Hrvatskog audiovizualnog centra kao i njihove ovlasti. Ovim se Zakonom stoga uređuje na jasniji i transparentniji način izbor članova tijela kao i opis ovlasti. Kako bi se uvijek osigurao nesmetan rad Hrvatskog audiovizualnog vijeća, propisuje se i postupak imenovanja članova Vijeća. Bilo je potrebno dodatno urediti i pitanje sukoba kojim se jasnije definiraju slučajevi u kojima se ravnatelj Centra, članovi Upravnoga odbora te članovi Hrvatskog audiovizualnog vijeća i umjetnički savjetnici mogu naći u sukobu interesa.

Nacionalni program promicanja audiovizualnog stvaralaštva uređuje opseg i način poticanja audiovizualnih djelatnosti te komplementarnih i drugih djelatnosti, poticanje audiovizualne kulture i stvaralaštva značajnih za razvoj hrvatske kulture, aktivnosti vezane uz sudjelovanje u programima Europske unije i ostalim međunarodnim ugovorima, kao i druga pitanja važna za razvoj djelatnosti. Zahvaljujući ovomu programu svjedočimo kontinuiranom rastu i razvoju cjelokupne audiovizualne djelatnosti u Hrvatskoj, koja je ostvarila zapažene rezultate na nacionalnoj i međunarodnoj razini. Proizvodnja audiovizualnih djela u manjinskoj i većinskoj hrvatskoj produkciji jest u porastu, hrvatski filmovi uvršteni su u programe vodećih svjetskih festivala na kojima su osvojili brojne nagrade i priznanja te je stvorena mreža neovisnih kinoprikazivača diljem Hrvatske. No u praksi je uočen nedostatak propisanih rokova vezanih uz pokretanje postupka usvajanja novoga Nacionalnog programa te je stoga ovim prijedlogom određeno da je Hrvatsko audiovizualno vijeće dužno najmanje 90 dana prije isteka Nacionalnoga programa Ministarstvu kulture dostaviti nacrt prijedloga Nacionalnoga programa za sljedeće četiri godine, a Vlada Republike Hrvatske na prijedlog Ministarstva kulture donosi Nacionalni program.

Kao novina uvodi se i postupak koregulacije kako bi se pojedina pitanja mogla uređivati dogovorom zainteresiranih strana, a u svrhu ujednačivanja njihove primjene u praksi. Tako se očekuje da se na ovaj način utvrde Opći uvjeti pod kojima umjetnici i drugi djelatnici mogu sudjelovati u provedbi Nacionalnoga programa.

**Pitanja koja se Zakonom uređuju**

Predloženim Zakonom uređuju se sljedeća pitanja:

* precizira se definicija audiovizualnih djelatnosti i zahtjevnog audiovizualnog djela;
* uvode se mehanizmi koregulacije;
* preciziraju se rokovi i procedura donošenja Nacionalnoga programa;
* uvodi se mogućnost financiranja mjera poticanja ulaganja u proizvodnju audiovizualnih djela iz drugih izvora;
* preciziraju se sredstva za rad Centra te provedbu Nacionalnoga programa i poticanje ulaganja u proizvodnju audiovizualnih djela;
* preciziraju se kriteriji te postupak imenovanja i razrješenja ravnatelja Centra, članova tijela Centra i umjetničkih savjetnika;
* preciziraju se ovlasti tijela Centra;
* uređuje se sukob interesa za članove tijela Centra i umjetničke savjetnike;
* preciziraju se prekršajne odredbe;
* uređuju se prijelazne i završne odredbe.

**Posljedice koje će proisteći donošenjem ovoga Zakona**

Donošenjem predloženoga Zakona doprinijet će se učinkovitijoj primjeni odredaba Zakona o audiovizualnim djelatnostima u praksi, napose u dijelu koji se odnosi na aktivnosti Hrvatskog audiovizualnog centra. Također će se riješiti nedoumice vezane uz rješavanje sukoba interesa te se omogućiti uređivanje određenih pitanja putem koregulacije.

**III. OCJENA SREDSTAVA POTREBNIH ZA PROVOĐENJE ZAKONA**

Za provođenje ovoga Zakona osigurana su financijska sredstva u Državnome proračunu u razdjelu Ministarstva kulture.

**PRIJEDLOG ZAKONA O AUDIOVIZUALNIM DJELATNOSTIMA**

I. OPĆE ODREDBE

Sadržaj Zakona

Članak 1.

(1) Ovim se Zakonom uređuje obavljanje, organiziranje i financiranje audiovizualnih djelatnosti kao temeljnih sastavnica suvremene kulture, poticanje hrvatskog audiovizualnog stvaralaštva i distribucije, promicanje kinoprikazivalaštva te komplementarnih djelatnosti, a osobito zaštita i proučavanje audiovizualne baštine kao i prikazivanje hrvatskih audiovizualnih djela u zemlji i inozemstvu.

(2) Audiovizualne djelatnosti od interesa su za Republiku Hrvatsku.

Svrha Zakona

Članak 2.

(1) Svrha je ovoga Zakona poticati razvoj audiovizualnih djelatnosti i promicanje audiovizualnoga stvaralaštva na nacionalnoj i međunarodnoj razini, očuvanje vrijednosti nacionalne kinematografije te ustanoviti i razviti sustav potpora razvoju audiovizualnih djelatnosti, zaštita prava i interesa gledatelja, kao i stvaranje uvjeta za koprodukciju.

(2) Odredbe ovoga Zakona provodit će se sukladno načelu zaštite prava autora na slobodno izražavanje, kao i zaštite prava intelektualnoga vlasništva u području audiovizualnih djelatnosti.

(3) U obavljanju audiovizualnih djelatnosti posebno će se skrbiti o očuvanju hrvatskoga jezika i kulturnoga identiteta u europskome i svjetskome kontekstu sukladno načelima kulturne raznolikosti te zaštiti djece i mladih, ravnopravnosti spolova, rasa i nacionalnih manjina.

Značenje pojmova

Članak 3.

U smislu ovoga Zakona pojedini pojmovi imaju sljedeća značenja:

1. ***Audiovizualnim djelatnostima*** smatraju se razvoj, proizvodnja, promocija, distribucija i prikazivanje audiovizualnih djela. U svrhu provedbe odredbe članka 23. ovoga Zakona smatra se da audiovizualne djelatnosti obuhvaćaju i proizvodnju jednoga ili više audiovizualnih, multimedijskih i transmedijskih programa, proizvodnju televizijskih serija, proizvodnju videoigara, pružanje audiovizualnih medijskih usluga, audiovizualnih medijskih usluga na zahtjev, audiovizualnih medijskih usluga putem satelita, interneta, kabla i drugih oblika prijenosa i usluga elektroničkih publikacija te prijenos i/ili retransmisiju audiovizualnih programa i njihovih dijelova.
2. ***Audiovizualna djela*** su igrani i dokumentarni filmovi, animirani filmovi, eksperimentalni filmovi, multimedijski i transmedijski projekti, televizijske serije, videoigre te sva druga audiovizualna djela koja su umjetnički i/ili autorski izraz bez obzira na tehnologiju kojom su nastala, podlogu na kojoj su fiksirana te način na koji se prikazuju.
3. ***Kulturni proizvod*** je audiovizualno djelo za koje je moguće dodijeliti državnu potporu sukladno uspostavljenomu nacionalnom sustavu odabira utemeljenomu na mjerljivim kriterijima.
4. ***Zahtjevno audiovizualno djelo*** je djelo posebne umjetničke i/ili kulturne vrijednosti za nacionalnu ili europsku filmsku umjetnost koje pridonosi kulturnoj raznolikosti i pluralizmu umjetničkoga izraza, a osobito:

* djelo visoke kvalitete ili kreativnoga rizika koje iz bilo kojega razloga nije komercijalno isplativo, odnosno kojemu je otežan pristup financiranju;
* djelo zahtjevne tematike važne za kulturni cilj koje nije komercijalno održivo;
* prvi ili drugi film nekoga redatelja, dokumentarni film, kratki film i slično.

1. ***Audiovizualno djelo niskoga proračuna*** je svako djelo čiji troškovi proizvodnje ne premašuju prosječne troškove audiovizualnoga djela u njegovoj kategoriji (cjelovečernji igrani film, kratki igrani film, cjelovečernji dokumentarni film, kratki dokumentarni film, animirani film, eksperimentalni film) koje je pretežito financirano iz javnih sredstava Republike Hrvatske u posljednje tri godine.
2. ***Komplementarne djelatnosti*** su zaštita audiovizualne baštine, uključujući kinotečnu djelatnost, filmske festivale i druge audiovizualne manifestacije te djelatnosti razvijanja audiovizualne kulture, programi promocije i prodaje hrvatskih audiovizualnih djela, međunarodna suradnja, proučavanje i kritičko vrednovanje audiovizualnih djelatnosti, izdavaštvo u području audiovizualnih djelatnosti, programi stručnoga usavršavanja i/ili edukacije i programi audiovizualnih udruga i organizacija.
3. ***Hrvatski film***:

* film čiji je redatelj i/ili producent državljanin Republike Hrvatske ili je producent pravna osoba sa sjedištem u Republici Hrvatskoj i film u kojemu je sudjelovanje hrvatskih autora, glumaca i drugih hrvatskih umjetnika i djelatnika i/ili hrvatskog kapitala od većeg značaja;
* film proizveden od jednog ili više hrvatskih producenata s najmanje jednim hrvatskim autorom i s pretežnim dijelom hrvatskih filmskih djelatnika, kao i film proizveden u suradnji s inozemnim producentom sukladno međunarodnim ugovorima koji uređuju filmsku odnosno kinematografsku koprodukciju, kojih je Republika Hrvatska stranka.

1. ***Producent audiovizualnoga djela*** je fizička ili pravna osoba koja pokreće proces produkcije audiovizualnoga djela i sveobuhvatno nadzire njegovu proizvodnju, u svoje ime prikuplja financijska sredstva, organizira proizvodnju i preuzima odgovornost za ukupno financijsko poslovanje i kvalitetu djela te zajedno s redateljem i autorskom ekipom sudjeluje u stvaranju audiovizualnoga djela i njegovoj promidžbi, plasiranju na filmske festivale i eksploataciji.
2. ***Pojmovi***autor, autorsko djelo, audiovizualne medijske usluge, elektroničke publikacije, audiovizualne medijske usluge na zahtjev, prijenos i/ili retransmisija audiovizualnih programa, televizijski programski kanali, koprodukcija, koproducent, koncesionar, operator, nakladnici televizijskih programa, europsko audiovizualno djelo, fiksacija, neovisni producent, kao i drugi pojmovi iz područja intelektualnoga vlasništva, elektroničkih medija i elektroničkih komunikacija imaju značenje uređeno posebnim zakonima.

Rodna jednakost

Članak 4.

Izrazi koji se koriste u ovome Zakonu, a imaju rodno značenje, koriste se neutralno i odnose se jednako na muški i ženski rod.

Koregulacija

Članak 5.

(1) Pojedina pitanja mogu se u skladu s odredbama ovoga Zakona urediti koregulacijom radi ujednačivanja njihove primjene u praksi.

(2) Pitanja uređena koregulacijom moraju općenito prihvatiti glavni dionici, na koje se primjenjuju odredbe ovoga Zakona, u Republici Hrvatskoj, odobriti Hrvatsko audiovizualno vijeće te osiguravati učinkovitu provedbu utvrđenih odredba.

(3) Centar će na svojoj internetskoj stranici objaviti akte koji su prihvaćeni sukladno stavku 2. ovoga članka.

II. PROMICANJE AUDIOVIZUALNIH DJELATNOSTI

Nacionalni program promicanja audiovizualnog stvaralaštva

Članak 6.

(1) Nacionalnim programom promicanja audiovizualnog stvaralaštva (u daljnjem tekstu: Nacionalni program) utvrđuje se opseg i način poticanja audiovizualnih djelatnosti te komplementarnih i drugih djelatnosti, poticanja audiovizualne kulture i stvaralaštva značajnih za razvoj hrvatske kulture, aktivnosti vezanih uz sudjelovanje u programima Europske unije i ostalim međunarodnim ugovorima, kao i druga pitanja važna za razvoj djelatnosti.

(2) Hrvatsko audiovizualno vijeće (u daljnjem tekstu: Vijeće) dužno je najmanje 90 dana prije isteka Nacionalnoga programa Ministarstvu kulture dostaviti nacrt prijedloga Nacionalnoga programa za sljedeće četiri godine.

(3) Nacionalni program iz stavka 1. ovoga članka donosi Vlada Republike Hrvatske na prijedlog Ministarstva kulture za razdoblje od četiri godine.

(4) Vijeće, na prijedlog ravnatelja Centra, donosi godišnji plan provedbe Nacionalnoga programa.

(5) Ako Vlada Republike Hrvatske ne usvoji Nacionalni program do isteka prethodnog, odredbe Nacionalnoga programa koji je Ministarstvu kulture dostavilo Vijeće primjenjivat će se do njegova donošenja kao samoregulativni akt.

(6) Vijeće najmanje jednom godišnje podnosi Ministarstvu kulture izvješće o godišnjem planu provedbe Nacionalnoga programa te na zahtjev Ministarstva kulture, a po završetku Nacionalnoga programa Ministarstvo kulture podnosi izvješće Vladi Republike Hrvatske.

Članak 7.

(1) Na temelju Nacionalnoga programa, odnosno godišnjega plana njegove provedbe, Vijeće raspisuje javni poziv za poticanje audiovizualnih djelatnosti i stvaralaštva te komplementarnih djelatnosti.

(2) Na javni poziv iz stavka 1. ovoga članka mogu se prijaviti pravne i fizičke osobe koje se bave audiovizualnom djelatnošću i komplementarnim djelatnostima sukladno odredbama ovoga Zakona i posebnim propisima donesenima na temelju ovoga Zakona.

Posebni programi u području audiovizualnih djelatnosti

Članak 8.

(1) Posebnim programima u području audiovizualnih djelatnosti mogu se utvrđivati i uređivati mjere i zadaće iz članka 25. ovoga Zakona za razinu lokalne i područne (regionalne) samouprave.

(2) Program iz stavka 1. ovoga članka uredit će se ugovorom između jedinice lokalne i područne (regionalne) samouprave i Centra.

Poticanje ulaganja u proizvodnju audiovizualnih djela

Članak 9.

(1) Ulaganje u proizvodnju audiovizualnih djela kao kulturnih proizvoda potiče se mjerama propisanima ovim Zakonom u cilju doprinosa razvoju projekata iz područja audiovizualnih djelatnosti, stvaranja povoljnih uvjeta razvoja hrvatskoga i europskoga kulturnog proizvoda, razvoja međunarodne filmske suradnje i koprodukcija kao i radi poticanja razvoja struke i rasta zapošljavanja te postizanja dugoročnih pozitivnih učinaka za Republiku Hrvatsku kao produkcijsku lokaciju, s ciljem doprinosa napretku audiovizualnoga stvaralaštva i očuvanju hrvatske kulturne baštine u zemlji i inozemstvu.

(2) Poticanjem ulaganja u proizvodnju audiovizualnih djela mjerama iz stavka 1. ovoga članka ostvaruje se i međunarodna promidžba Republike Hrvatske, jačanje međunarodne kulturne razmjene, povećanje kvalitete audiovizualnih djela, razvoj i jačanje audiovizualne tehničke infrastrukture, stručno usavršavanje kreativnoga i tehničkoga osoblja u audiovizualnim i pratećim djelatnostima.

Članak 10.

(1) Poticanje ulaganja u proizvodnju audiovizualnih djela odnosi se na pravo osoba iz članka 11. stavka 1. ovoga Zakona na ostvarivanje financijskoga poticaja u obliku povrata određenoga dijela novčanih sredstava utrošenih u Republici Hrvatskoj za proizvodnju audiovizualnih djela kao kulturnih proizvoda iz članka 11. stavka 2. ovoga Zakona.

(2) Financijski poticaj iznosi 20 % od ukupnoga iznosa troškova koji su učinjeni za proizvodnju audiovizualnoga djela iz članka 11. stavka 2. ovoga Zakona u Republici Hrvatskoj, uz ograničenje iznosa sredstava za pojedino audiovizualno djelo predviđeno ovim Zakonom i Pravilnikom o poticanju ulaganja u proizvodnju audiovizualnih djela.

(3) Osnovicom za izračun financijskoga poticaja smatra se ukupni iznos bez poreza na dodanu vrijednost.

(4) Pravo na financijski poticaj iz stavka 2. ovoga članka imaju i pravne osobe koje su za proizvodnju istog audiovizualnog djela primile sredstva iz javnih izvora Republike Hrvatske i drugih izvora zemalja članica Europske unije, uz uvjet da zbroj tako dobivenih ukupnih sredstava, uključujući iznos financijskoga poticaja iz stavka 2. ovoga članka, ne iznosi više od 50 % cjelokupnoga proračuna predmetnog audiovizualnog djela.

(5) Ograničenje iz stavka 4. ovoga članka ne odnosi se na zahtjevna audiovizualna djela te audiovizualna djela s niskim proračunom.

(6) Dodjeljivanje financijskoga poticaja iz članka 10. i 11. ovoga Zakona nema značenje povrata poreza u smislu poreznih propisa.

Članak 11.

(1) Pravo na financijski poticaj iz članka 10. ovoga Zakona imaju pravne osobe registrirane u Republici Hrvatskoj za proizvodnju audiovizualnih djela iz stavka 2. ovoga članka koje ispunjavaju kriterije određene Pravilnikom o poticanju ulaganja u proizvodnju audiovizualnih djela.

(2) Pravo na financijski poticaj iz članka 10. ovoga Zakona ostvaruje se za igrane, animirane i dokumentarne filmove, televizijske filmove i televizijske serije, koji se proizvode u cijelosti ili djelomično u Republici Hrvatskoj, a koji su namijenjeni javnom prikazivanju te ispunjavaju kriterije određene ovim Zakonom i Pravilnikom o poticanju ulaganja u proizvodnju audiovizualnih djela, bez obzira financiraju li se iz domaćih ili međunarodnih izvora.

(3) Prije početka proizvodnje djela iz stavka 2. ovoga članka u Republici Hrvatskoj pravna osoba iz stavka 1. ovoga članka podnosi zahtjev za ostvarivanje prava na financijski poticaj Centru, a o zahtjevu odlučuje Povjerenstvo Centra za poticanje ulaganja u proizvodnju audiovizualnih djela, koje se imenuje i razrješuje u skladu s Pravilnikom o poticanju ulaganja u proizvodnju audiovizualnih djela.

(4) Nakon provedenoga postupka, Centar na prijedlog Povjerenstva za poticanje ulaganja u proizvodnju audiovizualnih djela odlučuje o zahtjevu iz stavka 3. ovoga članka rješenjem kojim jamči podnositelju zahtjeva ostvarivanje prava na financijski poticaj u određenome iznosu po završetku proizvodnje audiovizualnoga djela u Republici Hrvatskoj u roku propisanome Pravilnikom o poticanju ulaganja u proizvodnju audiovizualnih djela, a u okviru sredstava osiguranih iz članka 24. ovoga Zakona. Protiv rješenja Centra može se podnijeti žalba Ministarstvu kulture.

(5) Po završetku proizvodnje audiovizualnoga djela u Republici Hrvatskoj pravna osoba kojoj je izdano rješenje iz stavka 4. ovoga članka dužna je Centru dostaviti u rješenjem utvrđenome roku svu potrebnu dokumentaciju kojom dokazuje da su ispunjeni svi propisani uvjeti i rokovi za ostvarivanje financijskoga poticaja zajamčenoga navedenim rješenjem.

(6) Način ostvarivanja financijskoga poticaja, audiovizualna djela za koja se ostvaruje financijski poticaj, rokove, kriterije i druge uvjete za ostvarivanje financijskoga poticaja iz članka 10. ovoga Zakona kao i program potpora sukladno posebnim propisima o državnim potporama pravilnikom propisuje ministar kulture na prijedlog Centra uz prethodnu suglasnost ministra financija.

Članak 12.

(1) Na sve pojedinačne potpore i programe koji sadrže potpore iz ovoga Zakona primjenjuju se propisi o državnim potporama.

(2) Ravnatelj Centra je dužan tijelu nadležnomu za državne potpore dostaviti godišnje izvješće o provedbi Nacionalnoga programa i posebnih programa iz članka 8. ovoga Zakona u dijelu koji se odnosi na državne potpore.

III. PROIZVODNJA, PROMET I JAVNO PRIKAZIVANJE AUDIOVIZUALNIH DJELA

Proizvodnja audiovizualnih djela

Članak 13.

(1) Proizvodnju audiovizualnoga djela može obavljati fizička ili pravna osoba registrirana za proizvodnju audiovizualnih djela.

(2) Fizičke ili pravne osobe iz stavka 1. ovoga članka sa sjedištem u Republici Hrvatskoj ili oni koji obavljaju djelatnost u Republici Hrvatskoj upisuju se u očevidnik producenata koji vodi Centar.

Vođenje evidencije snimanja audiovizualnih djela na području Republike Hrvatske

Članak 14.

(1) Centar vodi očevidnik snimanja audiovizualnih djela za područje Republike Hrvatske.

(2) Producenti su obvezni radi statističkoga praćenja djelatnosti dostavljati izvješća o tijeku proizvodnje u skladu s obrascem koji propisuje Centar.

Promet audiovizualnih djela

Članak 15.

Promet audiovizualnih djela može obavljati fizička ili pravna osoba registrirana za promet audiovizualnim djelima i upisana u očevidnik distributera što ga vodi Centar.

Javno prikazivanje audiovizualnih djela

Članak 16.

(1) Javno prikazivanje audiovizualnih djela može obavljati fizička ili pravna osoba registrirana za tu djelatnost ako raspolaže prostorom i opremom sukladno posebnim propisima te je upisana u očevidnik prikazivača koji vodi Centar.

(2) Prije, za vrijeme i nakon javnoga prikazivanja audiovizualnoga djela nije dopušteno oglašavati proizvode i usluge za koje je oglašavanje zabranjeno posebnim propisima.

Članak 17.

(1) Osobe iz članka 15. i 16. ovoga Zakona dužne su prije prvoga stavljanja u promet audiovizualnoga djela ili njegova javnoga prikazivanja na odgovarajući i jasno vidljiv način istaknuti kategorizaciju audiovizualnoga djela, koju su dodijelile sukladno ovomu Zakonu i Pravilniku o kategorizaciji audiovizualnih djela, radi zaštite djece i mladih od sadržaja audiovizualnoga djela koji je neprimjeren njihovoj dobi.

(2) Osobe iz stavka 1. ovoga članka dužne su pisanim putem izvijestiti Centar o kategorizaciji dodijeljenoj pojedinomu audiovizualnom djelu sedam dana prije prvoga javnog prikazivanja ili stavljanja u promet.

(3) Centar ima pravo zatražiti promjenu dodijeljene kategorizacije ako ona nije dodijeljena sukladno ovomu Zakonu i Pravilniku iz stavka 1. ovoga članka.

(4) Pravilnik iz stavka 1. ovoga članka donosi Vijeće na prijedlog ravnatelja Centra.

Članak 18.

(1) Zabranjuje se distribucija, prodaja i iznajmljivanje maloljetnicima videograma čija kategorija nije primjerena dobi maloljetnika.

(2) Zabrana iz stavka 1. ovoga članka odnosi se i na prodaju putem poštanske narudžbe ili na drugi sličan način.

(3) Zabranjeno je javno izlaganje i oglašavanje djela iz stavka 1. ovoga članka. Ova zabrana ne odnosi se na kategorizacijom dopuštenu prodaju i iznajmljivanje punoljetnim osobama unutar posebnih prodavaonica ili izdvojenih prostora.

(4) Kategorizacijom iz članka 17. ovoga Zakona pobliže se uređuje način označivanja djela iz stavka 1. ovoga članka, koja moraju imati vidno upozorenje da je njihova distribucija, prodaja i iznajmljivanje zabranjena maloljetnim osobama.

(5) Zaštita maloljetnika od pristupa putem elektroničkih publikacija audiovizualnim sadržajima koji imaju obilježja utvrđena stavkom 1. ovoga članka ostvaruje se sukladno posebnim propisima.

Članak 19.

(1) Strano audiovizualno djelo može se u Republici Hrvatskoj distribuirati, javno prikazivati i/ili na drugi način prezentirati javnosti za kućnu uporabu ako je obrađeno na standardnome hrvatskom jeziku ili njegovim narječjima te je na odgovarajući način označena njegova kategorizacija sukladno ovomu Zakonu.

(2) Strano audiovizualno djelo može se u Republici Hrvatskoj javno prikazivati iako nije prevedeno i obrađeno na standardnome hrvatskom jeziku, ako se prikazuje u okviru smotri, filmskih sajmova, nacionalnih revija, filmskih retrospektiva, festivala, edukativnih programa, internih zatvorenih projekcija sudionika audiovizualne industrije, realizacije projekta u skladu s bilateralnim ugovorima o kulturnoj suradnji te kada je broj projekcija ograničen. Organizator je dužan najkasnije sedam dana prije početka ovih manifestacija obavijestiti Centar o njihovu održavanju.

(3) U originalu se mogu prikazivati djela na jezicima nacionalnih manjina.

Kinoprikazivačka mreža

Članak 20.

(1) Kinoprikazivači u Republici Hrvatskoj mogu se povezati u kinoprikazivačku mrežu radi primjene jedinstvenoga stručnog pristupa u obavljanju audiovizualne djelatnosti.

(2) Centar svojom djelatnošću pomaže promicanju i razvoju kinoprikazivačke mreže u Republici Hrvatskoj, a osobito art-kina i kinoprograma za djecu i mladež.

Članak 21.

(1) Distributeri iz članka 15. ovoga Zakona sklopit će Sporazum s Centrom u kojem će utvrditi Opće uvjete za distribuciju audiovizualnih djela realiziranih iz Nacionalnoga programa. Nacrt Sporazuma dostavit će se prije njegova zaključivanja nadležnomu tijelu za zaštitu tržišnoga natjecanja na mišljenje.

(2) Pravne osobe koje obavljaju audiovizualnu i komplementarnu djelatnost uzajamno povezane svojom upravnom i/ili vlasničkom strukturom ne smiju koristiti ovu pogodnost na način protivan općim propisima o zaštiti tržišnoga natjecanja.

(3) Za praćenje primjene stavka 1. ovoga članka i nadzor nad njom Centar će osnovati Povjerenstvo.

Zaštita i očuvanje audiovizualne baštine

Članak 22.

(1) Vlasnici i drugi imatelji audiovizualnih djela i drugoga filmskog gradiva od povijesnoga, umjetničkoga, kulturnoga i znanstvenoga značenja ili od značenja za razvoj kinematografije dužni su poduzimati trajne mjere za njihovu zaštitu i očuvanje.

(2) Audiovizualna djela i drugo filmsko gradivo iz stavka 1. ovoga članka štite se kao kulturno dobro i na njih se primjenjuju propisi o zaštiti i očuvanju kulturnih dobara i arhivskoga gradiva.

IV. IZVORI FINANCIRANJA AUDIOVIZUALNIH DJELATNOSTI

Sredstva za provedbu Nacionalnoga programa

Članak 23.

(1) Sredstva za provedbu Nacionalnoga programa osiguravaju se u Državnome proračunu te iz dijela ukupnoga godišnjeg bruto prihoda ostvarenoga obavljanjem djelatnosti iz članka 3. točke a) ovoga Zakona i to:

* Hrvatske radiotelevizije u iznosu od 2 %;
* nakladnika televizije na nacionalnoj razini u iznosu od 0,8 %;
* nakladnika televizije na regionalnoj ili gradskoj razini čije područje pokrivanja obuhvaća više od 750.000 stanovnika u iznosu od 0,5 %;
* pružatelja audiovizualnih medijskih usluga na zahtjev u iznosu od 2 %;
* pružatelja medijskih usluga koji imaju dopuštenje za satelitski, internetski, kabelski prijenos i druge dopuštene oblike prijenosa audiovizualnoga programa u iznosu od 0,5 %;
* kinoprikazivača u iznosu od 0,1 %.

(2) Operatori javnih komunikacijskih mreža, uključujući operatore usluga pristupa internetu, osim operatora kojima je osnovna djelatnost obavljanje usluga prijenosa i odašiljanja audiovizualnih i/ili radijskih programa osoba iz stavka 1. ovoga članka, za provedbu Nacionalnoga programa plaćaju 0,8 % ukupnoga godišnjeg bruto prihoda ostvarenoga u prethodnoj kalendarskoj godini obavljanjem djelatnosti prijenosa i/ili retransmisije audiovizualnih programa i njihovih dijelova u javnim komunikacijskim mrežama, a što obuhvaća internetsku i kabelsku distribuciju.

(3) Sredstva za provedbu Nacionalnoga programa mogu se osiguravati i iz proračuna jedinica lokalne i područne (regionalne) samouprave, međunarodnih fondova, donacija, kao i iz dijela prikupljenih naknada za privatno i drugo vlastito korištenje audiovizualnih djela.

(4) Osobe iz stavka 1. i 2. ovoga članka dužne su najkasnije do kraja travnja svake godine za prethodnu kalendarsku godinu dostaviti Centru podatke o ukupnome godišnjem bruto prihodu iz stavka 1. i 2. ovoga članka, a u protivnom će Centar za izračun koristiti javno objavljena godišnja financijska izvješća koja su osobe iz stavka 1. i 2. ovoga članka predale nadležnoj financijskoj agenciji.

(5) Centar ima pravo dostavljene podatke iz stavka 4. ovoga članka dati na provjeru ovlaštenomu revizoru kojem su osobe iz stavka 1. i 2. ovoga članka dužne omogućiti pristup svojoj financijskoj dokumentaciji.

(6) Osobe iz stavka 1. i 2. ovoga članka dužne su uplatiti sredstva za provedbu Nacionalnoga programa u korist Centra na temelju rješenja koji Centar izdaje za tekuću godinu na temelju izračuna prihoda iz stavka 1. i 2. ovoga članka za prethodnu kalendarsku godinu.

(7) Sredstva iz stavka 6. ovoga članka uplaćuju se Centru najmanje jednom tromjesečno.

Sredstva za financijske poticaje

Članak 24.

Financijski poticaj iz članka 10. stavka 1. ovoga Zakona izvršit će Ministarstvo kulture na teret Državnoga proračuna u okviru osiguranih sredstava namijenjenih za mjere poticaja i iz drugih izvora sukladno zakonu.

V. HRVATSKI AUDIOVIZUALNI CENTAR

Hrvatski audiovizualni centar

Članak 25.

(1) Hrvatski audiovizualni centar kao pravna osoba kojoj je osnivač Republika Hrvatska, sustavno potiče audiovizualno stvaralaštvo te u provedbi ovoga Zakona obavlja sljedeću djelatnost:

* + priprema i provodi Nacionalni program, potičući obavljanje, organiziranje i financiranje pripreme, razvoja, proizvodnje, distribucije i prikazivanja hrvatskih, europskih i svjetskih kulturno vrijednih audiovizualnih djela;
  + prikuplja i putem javnoga poziva raspodjeljuje sredstva za poticanje audiovizualnih djelatnosti i stvaralaštva te komplementarnih djelatnosti u skladu s ovim Zakonom i drugim propisima;
  + podupire i potiče proizvodnju filmova mladih autora i debitanata;
  + potiče, usmjerava i organizira domaća i inozemna ulaganja u audiovizualne djelatnosti;
  + provodi u skladu s člancima 9., 10. i 11. ovoga Zakona mjere poticanja ulaganja u proizvodnju audiovizualnih djela kao kulturnih proizvoda;
  + predstavlja hrvatske audiovizualne djelatnosti i stvaralaštvo na međunarodnim festivalima i manifestacijama;
  + obavlja zadaće i aktivnosti u vezi s programima i fondovima Europske unije i Vijeća Europe iz područja audiovizualnih djelatnosti;
  + potiče sudjelovanje hrvatskih producenata u europskim i međunarodnim koprodukcijama;
  + potiče i organizira domaće i međunarodne audiovizualne festivale i manifestacije;
  + obavlja nakladničku djelatnost;
  + razvija i promiče audiovizualnu kulturu;
  + obavlja poslove produkcijsko-troškovne kontrole i analize;
  + utvrđuje način i rokove distribucije audiovizualnih djela za koja je dodijeljena potpora ugovorom o dodjeli sredstava;
  + obavlja referalno-dokumentacijsku djelatnost za audiovizualne djelatnosti u Republici Hrvatskoj;
  + potiče zaštitu, prikazivanje i proučavanje audiovizualne baštine;
  + potiče koregulaciju radi učinkovitije provedbe ovoga Zakona;
  + podupire i organizira stručno i profesionalno usavršavanje i edukaciju u području audiovizualnih i komplementarnih djelatnosti;
  + predlaže mjere i surađuje s drugim tijelima na suzbijanju nelegalnoga prometa i uporabe audiovizualnih djela;
  + promiče vrijednosti i potiče mjere značajne za zaštitu djece i mladeži, ravnopravnost spolova, rasa i nacionalnih manjina;
  + nadzire provedbu kategorizacije audiovizualnih djela u skladu s člankom 17. ovoga Zakona;
* donosi rješenje kojim se odlučuje o zahtjevu za ostvarivanje prava na državnu potporu poticanja ulaganja u proizvodnju audiovizualnih djela;
  + surađuje sa strukovnim udrugama, pravnim i fizičkim osobama u cilju unaprjeđenja audiovizualnih djelatnosti;
  + vodi očevidnike sukladno ovomu Zakonu;
  + podnosi optužni prijedlog sukladno prekršajnim odredbama ovoga Zakona i odredbama Prekršajnoga zakona.

(2) Djelatnost Centra može se pobliže urediti Statutom Hrvatskog audiovizualnog Centra (u daljnjem tekstu: Statut) sukladno odredbama ovoga Zakona.

(3) Osnivačka prava i obveze nad Centrom u ime Republike Hrvatske ostvaruje Ministarstvo kulture.

Sredstva Centra

Članak 26.

(1) Sredstva za rad Centra, uključujući sredstva za plaće i materijalne troškove osiguravaju se iz sredstava Državnoga proračuna u skladu s godišnjim financijskim planom.

(2) Sredstva za provedbu Nacionalnoga programa i poticanje ulaganja u proizvodnju audiovizualnih djela osiguravaju se iz sredstava Državnoga proračuna, sukladno članku 23., 24. i 37. stavak 2. ovoga Zakona te iz drugih izvora sukladno zakonu.

Ustrojstvo i upravljanje

Članak 27.

Tijela Centra su:

* + - Upravni odbor;
    - ravnatelj Centra;
    - Hrvatsko audiovizualno vijeće.

Upravni odbor

Članak 28.

(1) Centrom upravlja Upravni odbor.

(2) Upravni odbor ima pet članova od kojih je jedan predsjednik.

(3) Ministar kulture imenuje i razrješuje predsjednika i tri člana Upravnoga odbora. Po jedan član imenuje se iz reda ekonomsko-financijskih i pravnih stručnjaka, a dva člana iz reda stručnjaka za audiovizualne djelatnosti, na prijedlog umjetničkih strukovnih udruga i ustanova iz područja audiovizualnih djelatnosti na temelju javnog poziva. Jednoga člana biraju i razrješuju radnici Centra sukladno posebnomu propisu.

(4) Javni poziv iz stavka 3. ovoga članka objavljuje Centar najkasnije tri mjeseca prije isteka mandata dosadašnjemu Upravnom odboru.

(5) Za predsjednika, odnosno člana, Upravnoga odbora može se imenovati osoba koja je hrvatski državljanin, ima završen sveučilišni diplomski studij ili s njim izjednačen studij, aktivno znanje najmanje jednoga svjetskog jezika te najmanje pet godina rada iz područja navedenoga u stavku 3. ovoga članka.

(6) Predsjednik Upravnoga odbora, uz propisane uvjete u stavku 5. ovoga članka, mora imati najmanje četiri godine iskustva u upravljanju pravnim osobama ili u odborima ili vijećima ili sličnim tijelima koja su ustrojena posebnim propisima ili mora imati četiri godine iskustva u upravljanju umjetničkom proizvodnjom audiovizualnih djela.

(7) Predsjednik, odnosno član, Upravnoga odbora ne može biti član drugih tijela Centra, državni dužnosnik sukladno posebnomu propisu, kao ni dužnosnik političke stranke.

(8) Mandat predsjednika, odnosno člana, Upravnoga odbora traje četiri godine.

(9) Predsjednik, odnosno član, Upravnoga odbora razriješit će se prije isteka mandata:

* na vlastiti zahtjev;
* ako neopravdano ne prisustvuje na više od tri uzastopne sjednice Upravnoga odbora ili u razdoblju od godinu dana;
* ako je pravomoćno osuđen za kazneno djelo;
* u drugim slučajevima predviđenima Statutom i ovim Zakonom.

(10) U slučaju prestanka mandata predsjedniku, odnosno članu, provest će se postupak izbora predsjednika, odnosno člana Upravnoga odbora na način propisan ovim Zakonom za preostali dio mandata.

Članak 29.

Upravni odbor obavlja sljedeće poslove:

* nadzire poslovanje Centra i usklađenost poslovanja sa zakonima;
* donosi Statut uz prethodnu suglasnost Ministarstva kulture;
* donosi druge opće akte Centra sukladno ovomu Zakonu i Statutu;
* imenuje i razrješuje ravnatelja Centra;
* donosi godišnji financijski plan Centra uz suglasnost Ministarstva kulture;
* usvaja godišnje izvješće o financijskome poslovanju Centra;
* donosi godišnji program rada i razvoja Centra i nadzire njegovo izvršavanje;
* daje suglasnost ravnatelju Centra za raspolaganje sredstvima iz članka 26. stavka 1. ovoga Zakona sukladno Statutu;
* donosi odluke o raspolaganju sredstvima iz članka 26. stavka 1. ovoga Zakona sukladno Statutu;
* jednom godišnje podnosi Ministarstvu kulture izvješće o radu te na zahtjev Ministarstva kulture;
* donosi poslovnik o svome radu;
* obavlja i druge poslove utvrđene Statutom, zakonom i ostalim aktima.

Ravnatelj Centra

Članak 30.

(1) Ravnatelj Centra rukovodi Centrom.

(2) Ravnatelj Centra imenuje se na četiri godine na temelju natječaja koji raspisuje i provodi Upravni odbor na način propisan zakonom i Statutom.

(3) Ako Upravni odbor ne raspiše natječaj iz stavka 2. ovoga članka, natječaj će raspisati Ministarstvo kulture.

(4) Ako Upravni odbor ne obavi razrješenje ravnatelja Centra kojemu je istekao mandat ili ne ovlasti vršitelja dužnosti ravnatelja Centra, Ministarstvo kulture razriješit će dužnosti ravnatelja Centra i imenovati vršitelja dužnosti ravnatelja Centra bez provođenja javnog natječaja do imenovanja ravnatelja Centra, odnosno vršitelja dužnosti ravnatelja Centra od strane Upravnog odbora.

Članak 31.

(1) Za ravnatelja Centra može se imenovati osoba koja je hrvatski državljanin, ima završen sveučilišni diplomski studij ili s njim izjednačen studij, aktivno znanje najmanje jednoga svjetskog jezika, najmanje pet godina rada u području audiovizualnih djelatnosti te ispunjava ostale uvjete propisane Statutom.

(2) Ravnatelj Centra će se razriješiti prije isteka mandata:

* na vlastiti zahtjev;
* ako nastanu takvi razlozi koji po posebnim propisima ili propisima kojima se uređuje radni odnos dovode do prestanka ugovora o radu;
* ako ne postupa po propisima ili općim aktima ustanove, ili neosnovano ne izvršava odluke tijela Centra ili postupa protivno njima;
* ako svojim nesavjesnim ili nepravilnim radom prouzroči Centru veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti;
* ako je pravomoćno osuđen za kazneno djelo;
* u drugim slučajevima predviđenima Statutom i ovim Zakonom.

Članak 32.

Ravnatelj Centra obavlja sljedeće poslove:

* organizira i vodi rad i poslovanje Centra;
* predstavlja i zastupa Centar;
* odgovara za zakonitost rada Centra;
* poduzima pravne radnje u ime i za račun Centra;
* predlaže Vijeću Nacionalni program;
* predlaže Vijeću godišnji plan provedbe Nacionalnoga programa te izvješće o godišnjem planu provedbe Nacionalnoga programa;
* predlaže Upravnomu odboru godišnji program rada i razvoja Centra;
* predlaže Upravnomu odboru godišnji financijski plan Centra;
* podnosi Upravnomu odboru godišnje izvješće o financijskome poslovanju;
* podnosi Upravnomu odboru godišnje izvješće o radu Centra;
* predlaže Upravnomu odboru Statut i ostale opće akte;
* provodi akte i zaključke Upravnoga odbora i Vijeća;
* predlaže Vijeću raspisivanje javnoga poziva za dodjelu sredstava za poticanje audiovizualnih djelatnosti i stvaralaštva te komplementarnih djelatnosti sukladno Nacionalnomu programu i godišnjem financijskom planu;
* predlaže Vijeću umjetničke savjetnike;
* raspolaže sredstvima za rad Centra iz članka 26. stavka 1. ovoga Zakona u vrijednosti utvrđenoj Statutom, a iznad toga iznosa uz suglasnost Upravnoga odbora;
* raspolaže sredstvima iz članka 26. stavka 2. ovoga Zakona namijenjenima za provedbu Nacionalnoga programa zaključivanjem ugovora s korisnicima na temelju odluke Vijeća;
* donosi rješenje kojim se jamči ostvarivanje prava na državnu potporu poticanja ulaganja u proizvodnju audiovizualnih djela;
* obavlja i druge poslove utvrđene Statutom, zakonom i ostalim aktima.

Hrvatsko audiovizualno vijeće

Članak 33.

(1) Hrvatsko audiovizualno vijeće čine članovi Vijeća iz stavka 4. ovoga članka koje imenuje i razrješuje ministar kulture na prijedlog pravnih osoba iz stavka 4. ovoga članka na mandat od četiri godine.

(2) Za članove Vijeća mogu se imenovati osobe koje su hrvatski državljani, imaju završen sveučilišni diplomski studij ili s njim izjednačen studij, aktivno znanje najmanje jednoga svjetskog jezika te najmanje pet godina rada u području audiovizualnih djelatnosti.

(3) Vijeće bira predsjednika Vijeća i zamjenika predsjednika iz svojih redova.

(4) Za članove Vijeća imenuje se po jedan predstavnik:

* Ministarstva kulture;
* Hrvatske radiotelevizije;
* svakoga nakladnika televizije s nacionalnom koncesijom;
* Hrvatskoga društva filmskih djelatnika;
* Društva hrvatskih filmskih redatelja;
* Hrvatske udruge producenata;
* Hrvatske udruge filmskih snimatelja;
* Saveza scenarista i pisaca izvedbenih djela;
* Hrvatskoga društva filmskih kritičara;
* Hrvatskoga državnog arhiva – Hrvatske kinoteke;
* Hrvatske gospodarske komore – Zajednice za audiovizualne djelatnosti;
* svih operatora sustava kabelske distribucije;
* svih operatora u nepokretnim i pokretnim komunikacijskim mrežama te davatelja usluga pristupa internetu;
* svih visokih učilišta iz područja audiovizualnih djelatnosti.

(5) Članovi Vijeća imaju svoje zamjenike koji ih zamjenjuju u slučaju opravdane spriječenosti i u slučajevima iz članka 40. stavka 6. ovoga Zakona. Zamjenici članova Vijeća imenuju se i razrješuju po istome postupku i istim javnim pozivom kao i članovi Vijeća te moraju ispunjavati iste uvjete kao članovi Vijeća.

(6) Postupak imenovanja članova i zamjenika članova Vijeća pokreće Centar pisanim pozivom pravnim osobama iz stavka 4. ovoga članka da u skladu sa svojim unutarnjim aktima u roku od 30 dana od dana primitka poziva predlože po jednu osobu kao kandidata za svojega predstavnika i njegova zamjenika u Vijeću. Ministar kulture imenuje članove i zamjenike članova Vijeća u roku od 15 dana od primitka prijedloga koji je sukladan ovomu Zakonu.

(7) Ako pravna osoba iz stavka 4. ovoga članka ne predloži svojega kandidata za predstavnika u Vijeću ili ako predloženi kandidat ne ispunjava uvjete za članstvo u Vijeću propisane ovim Zakonom, ministar kulture bez odlaganja imenovat će čelnika tijela upravljanja te osobe članom Vijeća dok se ne predloži kandidat za predstavnika u Vijeću.

(8) Vijeće se može konstituirati kada je imenovana većina članova Vijeća.

(9) Član Vijeća i/ili njegov zamjenik bit će razriješen prije isteka mandata:

* na vlastiti zahtjev;
* ako neopravdano ne prisustvuje na više od tri uzastopne sjednice Vijeća ili u razdoblju od godinu dana;
* ako je pravomoćno osuđen za kazneno djelo;
* u drugim slučajevima predviđenima Statutom i ovim Zakonom.

(10) U slučaju prestanka mandata članu Vijeća ili njegovu zamjeniku, provest će se postupak izbora člana ili njegova zamjenika na način propisan ovim Zakonom za preostali dio mandata.

Članak 34.

(1) Vijeće obavlja sljedeće poslove:

* odobrava pitanja koja će se urediti koregulacijom;
* dostavlja Ministarstvu kulture nacrt prijedloga Nacionalnoga programa;
* na temelju prijedloga ravnatelja Centra raspisuje javni poziv za dodjelu sredstava za poticanje audiovizualnih djelatnosti i stvaralaštva te komplementarnih djelatnosti sukladno Nacionalnomu programu i financijskomu planu;
* na prijedlog ravnatelja Centra usvaja godišnji plan provedbe Nacionalnoga programa te izvješće o godišnjem planu provedbe Nacionalnoga programa;
* najmanje jednom godišnje podnosi Ministarstvu kulture izvješće o godišnjem planu provedbe Nacionalnoga programa te na zahtjev Ministarstva kulture;
* na prijedlog ravnatelja Centra imenuje umjetničke savjetnike;
* donosi odluku o raspodjeli sredstava namijenjenih za provedbu Nacionalnoga programa;
* raspravlja o svim važnim pitanjima za audiovizualne djelatnosti;
* donosi poslovnik o svome radu;
* obavlja i druge poslove utvrđene Statutom, Zakonom i ostalim aktima.

(2) Na sjednice Vijeća poziva se ravnatelj Centra koji sudjeluje u radu Vijeća bez prava glasa.

Članak 35.

(1) Postupak raspisivanja javnoga poziva, uvjeti podnošenja prijave te kriteriji za dodjelu sredstava, rad umjetničkih savjetnika, kao i nadzor nad namjenskom potrošnjom sredstava provode se na način propisan ovim Zakonom i Pravilnikom o postupku, kriterijima i rokovima za provedbu Nacionalnoga programa promicanja audiovizualnoga stvaralaštva koji donosi Vijeće na prijedlog ravnatelja Centra, a uz prethodno pribavljeno mišljenje Ministarstva kulture.

(2) Pravilnikom iz stavka 1. ovoga članka utvrđuje se program potpora sukladno posebnim propisima o državnim potporama.

Umjetnički savjetnici

Članak 36.

(1) Umjetničke savjetnike imenuje Vijeće na prijedlog ravnatelja Centra za područje audiovizualnih i komplementarnih djelatnosti, a u cilju razmatranja i vrednovanja programa i projekata prijavljenih na javni poziv iz članka 7. ovoga Zakona.

(2) Mandat umjetničkoga savjetnika traje do donošenja odluka Vijeća o raspodjeli sredstava prema javnome pozivu za koji je imenovan. Ista osoba može biti najviše dva puta uzastopno imenovana umjetničkim savjetnikom.

(3) Za svaki javni poziv iz članka 7. ovoga Zakona na prijedlog ravnatelja Centra te u skladu s postupkom utvrđenim Pravilnikom iz članka 35. ovoga Zakona, Vijeće imenuje potreban broj umjetničkih savjetnika koji imaju osobito sljedeće zadaće:

* provesti postupak stručne ocjene u skladu s kriterijima i na obrascima utvrđenima Pravilnikom iz članka 35. ovoga Zakona;
* utvrditi listu prioriteta;
* predlagati raspodjelu sredstava;
* sudjelovati u kolaudaciji projekata po završetku.

(4) Umjetnički savjetnici čine Umjetničko vijeće koje usuglašava prijedlog liste prioriteta i raspodjele sredstava za područja obuhvaćena javnim pozivom.

Provedba odluke o dodjeli sredstava

Članak 37.

(1) Ravnatelj Centra u skladu s odredbama ovoga Zakona, radi provedbe odluke o dodjeli sredstava, zaključuje ugovor s nositeljem projekta u kojem se osobito uređuju uvjeti, rokovi i način korištenja sredstava, način obavljanja nadzora nad provedbom ugovora i prava na reviziju, obveza povrata sredstava u slučaju njihova nezakonitoga i/ili nenamjenskoga korištenja, obveza poštovanja autorskih i srodnih prava te prava koja proizlaze iz kolektivnih ugovora i drugih propisa.

(2) Ako korisnik sredstava Centra ostvari dobit korištenjem i distribucijom audiovizualnoga djela za koje je primio sredstva temeljem javnog poziva za poticanje proizvodnje audiovizualnih djela, dužan je sukladno Pravilniku iz članka 35. ovoga Zakona uplatiti Centru dio sredstava od ostvarene dobiti za daljnju potporu hrvatskomu filmu.

Provedba nadzora

Članak 38.

(1) Nadzor nad financijskim poslovanjem Centra obavlja nadležno tijelo državne uprave.

(2) Nadzor zakonitoga i namjenskoga korištenja sredstava dodijeljenih korisnicima sredstava za poticanje audiovizualnih djelatnosti i stvaralaštva te komplementarnih djelatnosti obavlja Centar.

Članak 39.

(1) Nadzor nad zakonitošću rada i općim aktima Centra obavlja Ministarstvo kulture.

(2) Inspekcijski nadzor nad provedbom članaka 13., 15., 16., 17., 18. i 19. ovoga Zakona provode nadležni inspektori.

Sprječavanje sukoba interesa

Članak 40.

(1) Ravnatelj Centra i članovi Vijeća i s njima povezane osobe ne mogu biti nositelji projekta, koautori audiovizualnih djela u smislu Zakona o autorskom pravu i srodnim pravima, glavni montažer, glavni scenograf, glavni kostimograf, glavni slikar maski ili glavni glumac audiovizualnog djela koje se prijavljuje na javni poziv Centra i ne smiju sudjelovati u vlasničkoj i/ili upravljačkoj strukturi pravne osobe koja je prijavila projekt na javni poziv.

(2) Umjetnički savjetnik i s njim povezane osobe ne mogu biti nositelji projekta, koautori audiovizualnih djela u smislu Zakona o autorskom pravu i srodnim pravima, glavni montažer, glavni scenograf, glavni kostimograf, glavni slikar maski ili glavni glumac audiovizualnog djela koje se prijavljuje na javni poziv Centra i ne smiju sudjelovati u vlasničkoj i/ili upravljačkoj strukturi pravne osobe koja je prijavila projekt na javni poziv.

(3) Članovi Upravnog odbora ne mogu biti nositelji projekta, koautori audiovizualnih djela u smislu Zakona o autorskom pravu i srodnim pravima koji se prijavljuju na javni poziv Centra i ne smiju sudjelovati u vlasničkoj i/ili upravljačkoj strukturi pravne osobe koja je prijavila projekt na javni poziv.

(4) Članovi tijela Centra iz članka 27. ovoga Zakona i umjetnički savjetnici dužni su prilikom imenovanja potpisati izjavu o sukobu interesa i povjerljivosti.

(5) Ako se ispune pretpostavke iz stavka 1. i 3. ovoga članka vezane za ravnatelja Centra i/ili članove Upravnog odbora projektu prijavljenomu na javni poziv iz članka 7. ovoga Zakona neće biti dodijeljena sredstva.

(6) Ako se ispune pretpostavke iz stavka 1. ovoga članka vezane za člana Vijeća on o tome odmah mora izvijestiti ravnatelja Centra i Vijeće te će biti izuzet iz provjere, procjene, rasprave, glasovanja i/ili odlučivanja o svim projektima koji su u tom roku i toj kategoriji prijavljeni na javni poziv iz članka 7. ovoga Zakona.

(7) Ako se ispune pretpostavke iz stavka 2. ovoga članka vezane za umjetničkog savjetnika on o tome odmah mora izvijestiti ravnatelja Centra i Vijeće te će se razriješiti.

(8) Povezane osobe u smislu stavka 1. i 2. ovoga članka jesu:

* srodnik po krvi u ravnoj liniji, a u pobočnoj liniji do drugog stupnja zaključno;
* bračni ili izvanbračni drug te životni partner ili neformalni životni partner u smislu Zakona o životnome partnerstvu osoba istoga spola;
* posvojitelj, posvojenik, skrbnik te štićenik u smislu Obiteljskoga zakona.

VI. PREKRŠAJNE ODREDBE

Članak 41.

1. Novčanom kaznom od 50.000,00 kuna do 500.000,00 kuna kaznit će se pravna osoba

koja:

* registrirana je za proizvodnju, promet ili javno prikazivanje audiovizualnih djela i obavlja navedene djelatnosti, a nije sukladno članku 13., 15. i 16. ovoga Zakona upisana u odgovarajući očevidnik koji vodi Centar;
* ne postupa sukladno članku 14. stavku 2. ovoga Zakona;
* postupa suprotno odredbi članka 16. stavka 2. ovoga Zakona;
* prikazuje, distribuira, iznajmljuje, posuđuje, prodaje ili na bilo koji drugi način prezentira audiovizualno djelo javnosti za kućnu uporabu ili putem javnoga prikazivanja, suprotno članku 17. ovoga Zakona;
* ne dostavi Centru obavijest o kategorizaciji djela u roku iz članka 17. stavka 2. ovoga Zakona;
* postupa suprotno odredbi članka 18. ovoga Zakona;
* javno prikazuje strana audiovizualna djela koja nisu obrađena na standardnome hrvatskom jeziku ili njegovim narječjima suprotno članku 19. stavku 1. i 2. ovoga Zakona;
* postupa suprotno odredbi članka 21. ovoga Zakona;
* ne dostavi Centru podatke o ukupnome godišnjem bruto prihodu iz članka 23. stavka 1. i 2. ovoga Zakona ili ih ne dostavi u propisanome roku sukladno članku 23. stavku 4. ovoga Zakona;
* ne omogući ovlaštenomu revizoru pristup svojoj financijskoj dokumentaciji, suprotno članku 23. stavku 5. ovoga Zakona.

1. Ako prekršaje iz stavka 1. ovoga članka počini odgovorna osoba u pravnoj osobi, kaznit

će se novčanom kaznom od 5.000,00 kuna do 20.000,00 kuna.

1. Ako prekršaje iz stavka 1. ovoga članka počini fizička osoba, uključivši obrtnika i trgovca

pojedinca, kaznit će se novčanom kaznom od 5.000,00 kuna do 20.000,00 kuna.

1. Predmeti koji su bili namijenjeni ili su korišteni za počinjenje prekršaja iz stavka

podstavaka 4. i 6. ovoga članka oduzet će se.

1. Pravnoj osobi, fizičkoj osobi, uključujući obrtnika i trgovca pojedinca, koji u obavljanju

djelatnosti počine prekršaje iz stavka 1. podstavaka 4. i 6. ovoga članka može se izreći zaštitna mjera zabrane obavljanja djelatnosti ili dijelova djelatnosti u trajanju do jedne godine, ako je počinjeni prekršaj naročito težak zbog načina izvršenja, posljedica djela, počinjenja u povratu ili drugih okolnosti koje ga čine naročito teškim.

VII. PRIJELAZNE I ZAVRŠNE ODREDBE

Članak 42.

1. Ravnatelj Centra nastavlja s radom i nakon stupanja na snagu ovoga Zakona, do isteka

mandata, odnosno razrješenja prema odredbama ovoga Zakona.

1. Članovi Upravnoga odbora i članovi Vijeća, koji su imenovani prema odredbama Zakona

o audiovizualnim djelatnostima („Narodne novine“, br. 76/07 i 90/11), nastavljaju rad do dana imenovanja predsjednika i članova Upravnoga odbora te članova Vijeća sukladno odredbama ovoga Zakona.

1. Centar će objaviti u roku od deset dana od dana stupanja na snagu ovoga Zakona poziv za

predlaganje predsjednika i članova Upravnoga odbora te članova Vijeća sukladno odredbama ovoga Zakona.

Članak 43.

(1) Centar je dužan uskladiti svoj rad i poslovanje te opće akte s odredbama ovoga Zakona u roku od 90 dana od dana konstituiranja Upravnoga odbora.

(2) Vijeće će u roku od 90 dana od dana stupanja na snagu ovoga Zakona donijeti pravilnike na temelju ovlasti utvrđenih ovim Zakonom.

(3) Ministar kulture će u roku od 90 dana od dana stupanja na snagu ovoga Zakona donijeti pravilnik iz članka 11. stavka 6. ovoga Zakona.

(4) Do stupanja na snagu pravilnika iz stavka 2. i 3. ovoga članka primjenjivat će se:

* Pravilnik o postupku, kriterijima i rokovima za provedbu Nacionalnoga programa promicanja audiovizualnoga stvaralaštva („Narodne novine“, br. 144/14)
* Pravilnik o poticanju ulaganja u proizvodnju audiovizualnih djela („Narodne novine“, br. 3/15)
* Pravilnik o kategorizaciji audiovizualnih djela („Narodne novine“, br. 127/14).

Članak 44.

Nacionalni program promicanja audiovizualnog stvaralaštva 2017. – 2021. koji je donio ministar kulture u 2017. godini ostaje na snazi i smatra se programom iz članka 6. ovoga Zakona.

Članak 45.

Svi podzakonski akti koje donose tijela Centra, a vezani su uz provedbu ovoga Zakona, objavljuju se u „Narodnim novinama“.

Članak 46.

Danom stupanja na snagu ovoga Zakona prestaje vrijediti Zakon o audiovizualnim djelatnostima („Narodne novine“, br. 76/07 i 90/11).

Stupanje na snagu Zakona

Članak 47.

Ovaj Zakon stupa na snagu osmoga dana od dana objave u „Narodnim novinama“.

**OBRAZLOŽENJE**

**U Glavi I. Opće odredbe (članci 1. do 5.)**

Općim odredbama određen je sadržaj Zakona, utvrđen interes Republike Hrvatske u ovome području te su definirani pojedini pojmovi koji se upotrebljavaju u tekstu Zakona. U članku 5. propisano je da se pojedina pitanja, primjerice utvrđivanje Općih uvjeta pod kojima umjetnici i drugi djelatnici mogu sudjelovati u provedbi Nacionalnoga programa, mogu dogovoriti u postupku koregulacije.

**U Glavi II. Promicanje audiovizualnih djelatnosti (članci 6. do 12)**

određuje se Nacionalni program promicanja audiovizualnog stvaralaštva, posebni programi u području audiovizualnih djelatnosti te poticanje ulaganja u proizvodnju audiovizualnih djela.

**Člankom 6.** propisuje se što je Nacionalni program, tko ga i na koje vrijeme donosi. Nacionalnim programom utvrđuje se opseg i način poticanja audiovizualnih djelatnosti te komplementarnih djelatnosti i drugih djelatnosti iz područja audiovizualne kulture i umjetnosti kao i aktivnosti vezanih uz sudjelovanje u programima Europske unije i ostalim međunarodnim ugovorima. Nacionalni program donosi se za razdoblje od četiri godine. Hrvatsko audiovizualno vijeće dužno je najmanje 90 dana prije isteka Nacionalnoga programa Ministarstvu kulture dostaviti nacrt prijedloga Nacionalnoga programa za sljedeće četiri godine. Nacionalni program donosi Vlada Republike Hrvatske na prijedlog Ministarstva kulture za razdoblje od četiri godine. Vijeće, na prijedlog ravnatelja Centra, donosi godišnji plan provedbe Nacionalnoga programa. Ako Vlada Republike Hrvatske ne usvoji Nacionalni program do isteka prethodnog, odredbe Nacionalnoga programa koji je Ministarstvu kulture dostavilo Vijeće primjenjivat će se do njegova usvajanja kao samoregulativni akt. Vijeće najmanje jednom godišnje podnosi Ministarstvu kulture izvješće o godišnjem planu provedbe Nacionalnoga programa te na zahtjev Ministarstva kulture, a po završetku Nacionalnoga programa Ministarstvo kulture podnosi izvješće Vladi Republike Hrvatske.

**Člankom 7.** određuje se da Vijeće raspisuje javni poziv na temelju Nacionalnoga programa, odnosno godišnjega plana ostvarenja.

**Člankom 8** određuje se mogućnost utvrđivanja i uređivanja mjera i zadaća iz područja djelatnosti Centra za razinu lokalne i područne (regionalne) samouprave posebnim programima u području audiovizualnih djelatnosti. Ovi se programi uređuju ugovorom između jedinice lokalne i područne (regionalne) samouprave i Centra.

**Člankom 9.** propisuje se ulaganje u proizvodnju audiovizualnih djela kao kulturnih proizvoda, koje se potiče mjerama propisanima ovim Zakonom u cilju doprinosa razvoju projekata iz područja audiovizualnih djelatnosti, stvaranja povoljnih uvjeta razvoja hrvatskoga i europskoga kulturnog proizvoda, razvoja međunarodne filmske suradnje i koprodukcija kao i radi poticanja razvoja struke i rasta zapošljavanja te postizanja dugoročnih pozitivnih učinaka za Republiku Hrvatsku kao produkcijsku lokaciju, s ciljem doprinosa napretku audiovizualnoga stvaralaštva i očuvanju hrvatske kulturne baštine u zemlji i inozemstvu. Poticanjem ulaganja u proizvodnju audiovizualnih djela mjerama ostvaruje se i međunarodna promidžba Republike Hrvatske, jačanje međunarodne kulturne razmjene, povećanje kvalitete audiovizualnih djela, razvoj i jačanje audiovizualne tehničke infrastrukture, stručno usavršavanje kreativnoga i tehničkoga osoblja u audiovizualnim i pratećim djelatnostima.

**Članak 10.** propisuje da se poticanje ulaganja u proizvodnju audiovizualnih djela odnosi na pravo osoba na ostvarivanje financijskoga poticaja u obliku povrata određenoga dijela novčanih sredstava utrošenih u Republici Hrvatskoj za proizvodnju audiovizualnih djela kao kulturnih proizvoda. Financijski poticaj iznosi 20 % od ukupnoga iznosa troškova koji su učinjeni u Republici Hrvatskoj za proizvodnju audiovizualnoga djela, uz ograničenja iznosa sredstava za pojedino audiovizualno djelo predviđena ovim Zakonom i Pravilnikom o poticanju ulaganja u proizvodnju audiovizualnih djela. Osnovicom za izračun financijskoga poticaja smatra se ukupni iznos bez poreza na dodanu vrijednost. Pravo na financijski poticaj imaju i pravne osobe koje su za proizvodnju predmetnog audiovizualnog djela primile sredstva iz javnih izvora Republike Hrvatske i drugih izvora zemalja članica Europske unije, uz uvjet da zbroj ukupnih sredstava, uključujući iznos financijskoga poticaja, nije viši od 50 % cjelokupnoga proračuna predmetnog audiovizualnog djela, odnosno 50 % opravdanih troškova projekta. Dodjeljivanje financijskoga poticaja nema značenje povrata poreza u smislu poreznih propisa.

**Člankom 11.** propisuje se da pravo na financijski poticaj imaju pravne osobe registrirane u Republici Hrvatskoj za proizvodnju audiovizualnih djela koje ispunjavaju kriterije određene Pravilnikom o poticanju ulaganja u proizvodnju audiovizualnih djela. Pravo na financijski poticaj ostvaruje se za igrane, animirane i dokumentarne filmove, televizijske filmove i televizijske serije koji se proizvode u cijelosti ili djelomično u Republici Hrvatskoj, a koji su namijenjeni javnomu prikazivanju te ispunjavaju kriterije određene ovim Zakonom i Pravilnikom o poticanju ulaganja u proizvodnju audiovizualnih djela, bez obzira financiraju li se iz domaćih ili međunarodnih izvora. Prije početka proizvodnje djela u Republici Hrvatskoj pravna osoba podnosi zahtjev za ostvarivanje prava na financijski poticaj Povjerenstvu Centra za poticanje ulaganja u proizvodnju audiovizualnih djela, koje se imenuje i razrješuje u skladu s Pravilnikom o poticanju ulaganja u proizvodnju audiovizualnih djela. Nakon provedenoga postupka Centar na prijedlog Povjerenstva odlučuje o zahtjevu rješenjem kojim jamči podnositelju zahtjeva ostvarivanje prava na financijski poticaj u određenome iznosu po završetku proizvodnje audiovizualnoga djela u Republici Hrvatskoj u roku propisanome Pravilnikom o poticanju ulaganja u proizvodnju audiovizualnih djela, a u okviru osiguranih sredstava. Protiv rješenja Centra može se podnijeti žalba Ministarstvu kulture. Po završetku proizvodnje audiovizualnoga djela u Republici Hrvatskoj pravna osoba kojoj je izdano rješenje dužna je Centru dostaviti u rješenjem utvrđenome roku svu potrebnu dokumentaciju kojom dokazuje da su ispunjeni svi propisani uvjeti i rokovi za ostvarivanje financijskoga poticaja zajamčenoga navedenim rješenjem. Način ostvarivanja financijskoga poticaja, audiovizualna djela za koja se ostvaruje financijski poticaj, rokove, kriterije i druge uvjete za ostvarivanje financijskoga poticaja kao i program potpora sukladno posebnim propisima o državnim potporama pravilnikom propisuje ministar kulture na prijedlog Centra uz prethodnu suglasnost ministra financija.

**Člankom 12.** propisano je da se na sve pojedinačne potpore i programe koji sadrže potpore primjenjuju propisi o državnim potporama te je slijedom toga propisana i dužnost ravnatelja da dostavi nadležnomu tijelu godišnji plan provedbe Nacionalnoga programa i posebnih programa u dijelu koji se odnosi na državne potpore.

**U Glavi III. Proizvodnja, promet i javno prikazivanje audiovizualnih djela (članci 13. do 22.)** propisuje se proizvodnja audiovizualnih djela, obveza vođenja evidencije snimanja audiovizualnih djela na području Republike Hrvatske, promet i javno prikazivanje audiovizualnih djela, kinoprikazivačka mreža te zaštita i očuvanje audiovizualne baštine.

**Člankom 13.** propisuje se tko može obavljati proizvodnju audiovizualnih djela – fizička ili pravna osoba koja je registrirana za proizvodnju audiovizualnih djela. Također se određuje da Centar vodi očevidnik producenata u koji se upisuju fizičke ili pravne osobe koje su registrirane za proizvodnju audiovizualnih djela, a imaju sjedište u Republici Hrvatskoj ili u njoj obavljaju djelatnost.

**Člankom 14.** određuje se da Centar vodi očevidnik snimanja audiovizualnih djela za područje Republike Hrvatske. Radi statističkoga praćenja djelatnosti producenti su obvezni dostavljati izvješća o tijeku proizvodnje u skladu s obrascem koji propisuje Centar.

**Člankom 15.** određuje se tko može obavljati promet audiovizualnih djela – fizička ili pravna osoba registrirana za promet audiovizualnim djelima koja je upisana u očevidnik distributera koji vodi Centar.

**Člankom 16.** određuje se da javno prikazivanje audiovizualnih djela može obavljati fizička ili pravna osoba registrirana za tu djelatnost ako raspolaže prostorom i opremom sukladno posebnim propisima te ako je upisana u očevidnik prikazivača koji vodi Centar.

**Člankom 17.** određuje se da su fizičke ili pravne osobe koje se bave prometom i javnim prikazivanjem audiovizualnih djela dužne prije prvoga stavljanja u promet audiovizualnoga djela ili njegova javnoga prikazivanja na odgovarajući i jasno vidljiv način istaknuti kategorizaciju djela, sukladno Zakonu i posebnom Pravilniku o kategorizaciji audiovizualnih djela, a radi zaštite djece i mladih od sadržaja audiovizualnih djela koji su neprimjereni njihovoj dobi. Ove su fizičke i pravne osobe dužne pisanim putem izvijestiti Centar o dodijeljenoj kategorizaciji sedam dana prije prvoga prikazivanja djela ili njegova prvoga stavljanja u promet. Centar pritom ima pravo zatražiti promjenu dodijeljene kategorizacije ako ona nije dodijeljena sukladno Zakonu i Pravilniku. Pravilnik će donijeti Vijeće na prijedlog ravnatelja Centra.

**Člankom 18.** zabranjuje se distribucija, prodaja i iznajmljivanje maloljetnicima videograma čija kategorija nije primjerena dobi maloljetnika. Zabrana se odnosi i na prodaju putem poštanske narudžbe ili na drugi sličan način. Nadalje, zabranjeno je javno izlaganje i oglašavanje djela iz stavka 1. ovoga članka. Ova zabrana ne odnosi se na kategorizacijom dopuštenu prodaju i iznajmljivanje punoljetnim osobama unutar posebnih prodavaonica ili izdvojenih prostora. Kategorizacijom iz članka 17. ovoga Zakona pobliže se uređuje način označivanja djela iz stavka 1. ovoga članka, koja moraju imati vidno upozorenje da je njihova distribucija, prodaja i iznajmljivanje zabranjena maloljetnim osobama. Zaštita maloljetnika od pristupa audiovizualnim sadržajima putem elektroničkih publikacija koji imaju obilježja utvrđena stavkom 1. ovoga članka ostvaruje se sukladno posebnim propisima.

**Člankom 19.** određeno je javno prikazivanje ili drugo prezentiranje stranog audiovizualnog djela na standardnome hrvatskom jeziku ili njegovim narječjima. Strano se audiovizualno djelo može u Republici Hrvatskoj javno prikazivati i ako nije prevedeno na standardni hrvatski jezik ‒ na smotrama, filmskim sajmovima, nacionalnim revijama, filmskim retrospektivama, festivalima i dr., a organizator događanja dužan je najkasnije sedam dana prije početka događanja obavijestiti Centar o održavanju takvoga događanja. Uporaba standardnoga hrvatskog jezika također nije obvezna prilikom distribucije i javnoga prikazivanja djela namijenjenih pripadnicima nacionalnih manjina.

**Člankom 20.** propisuje se mogućnost povezivanja kinoprikazivača u Republici Hrvatskoj u kinoprikazivačku mrežu radi primjene jedinstvenoga stručnog pristupa u obavljanju audiovizualne djelatnosti kao i djelatnost Centra u pogledu promicanja i razvoja te kinoprikazivačke mreže.

**Člankom 21.** propisano je da će distributeri sklopiti Sporazum s Centrom u kojem će utvrditi Opće uvjete za distribuciju audiovizualnih djela realiziranih iz Nacionalnoga programa. Nacrt Sporazuma dostavit će se prije njegova zaključivanja nadležnomu tijelu za zaštitu tržišnoga natjecanja na mišljenje. Također je propisano da pravne osobe koje obavljaju audiovizualnu i komplementarnu djelatnost uzajamno povezane svojom upravnom i/ili vlasničkom strukturom ne smiju koristiti ovu pogodnost na način protivan općim propisima o zaštiti tržišnoga natjecanja. Za praćenje primjene Općih uvjeta za distribuciju audiovizualnih djela realiziranih iz Nacionalnoga programa i nadzor nad njom Centar će osnovati Povjerenstvo.

**Člankom 22.** propisana je obveza vlasnika i drugih imatelja audiovizualnih djela i drugoga filmskog gradiva od povijesnoga, umjetničkoga, kulturnoga i znanstvenoga značenja ili od značenja za razvoj kinematografije za poduzimanje trajnih mjera za njihovu zaštitu i očuvanje te da se oni štite kao kulturno dobro i da se na njih primjenjuju propisi o zaštiti i očuvanju kulturnih dobara i arhivskoga gradiva.

**U Glavi IV. Izvori financiranja audiovizualnih djelatnosti** određuju se izvori sredstava za provedbu Nacionalnoga programa te izvori sredstava za financijske poticaje.

**Člankom 23.** određuju se izvori sredstava za financiranje Nacionalnoga programa – iz Državnoga proračuna te iz dijela ukupnoga godišnjeg bruto prihoda ostvarenoga obavljanjem audiovizualnih djelatnosti – Hrvatske radiotelevizije 2 %, nakladnika televizijskih programa na nacionalnoj razini 0,8 %, nakladnika televizijskih programa na regionalnoj ili gradskoj razini čije područje pokrivanja obuhvaća više od 750.000 stanovnika 0,5 %, pružatelja medijskih usluga na zahtjev 2 %, pružatelja medijskih usluga koji imaju dopuštenje za satelitski, internetski, kabelski prijenos i druge dopuštene oblike prijenosa audiovizualnoga programa 0,5 %, kinoprikazivača 0,1 %, kao i operatora javnih komunikacijskih mreža, uključujući operatore usluga pristupa internetu 0,1 %. Sredstva se također mogu osiguravati iz Državnoga proračuna, proračuna jedinica lokalne i područne (regionalne) samouprave, međunarodnih fondova, donacija, kao i iz dijela prikupljenih naknada za privatno i drugo vlastito korištenje audiovizualnih djela. Navedene osobe dužne su najkasnije do kraja travnja svake godine za prethodnu kalendarsku godinu dostaviti Centru podatke o ukupnome godišnjem bruto prihodu, a u protivnom će Centar za izračun koristiti javno objavljena godišnja financijska izvješća koja su navedene osobe predale nadležnoj financijskoj agenciji. Centar ima pravo dostavljene podatke dati na provjeru ovlaštenomu revizoru. Sredstva se uplaćuju Centru tromjesečno.

**Člankom 24.** propisuje se da će financijski poticaj iz članka 10. stavka 1. izvršiti Ministarstvo kulture na teret Državnoga proračuna u okviru osiguranih sredstava namijenjenih za mjere poticaja i iz drugih izvora sukladno zakonu.

**U Glavi V. Hrvatski audiovizualni centar (članci 25. do 41.)** uređen je rad Hrvatskog audiovizualnog centra, određuje se njegova djelatnost, sredstva za rad, način ustrojstva i upravljanja, tijela Centra te nadzor nad zakonitošću rada i sprječavanje sukoba interesa.

**Člankom 25.** propisuje se da je Hrvatski audiovizualni centar pravna osoba kojoj je osnivač Republika Hrvatska te da sustavno potiče audiovizualno stvaralaštvo, a u provedbi Zakona obavlja propisanu djelatnost. Također je propisano da se djelatnost centra može pobliže odrediti Statutom te da osnivačka prava i obveze nad Centrom u ime Republike Hrvatske ostvaruje Ministarstvo kulture .

**Člankom 26.** određeno je da se sredstva za rad Centra, uključujući sredstva za plaće i materijalne troškove osiguravaju iz Državnoga proračuna u skladu s godišnjim financijskim planom, dok se sredstva za provedbu Nacionalnoga programa i poticanje ulaganja u proizvodnju audiovizualnih djela osiguravaju iz sredstava Državnoga proračuna, članka 23., 24. i 37. stavka 2. Zakona te iz drugih izvora.

**Člankom 27.** određuju se tijela Centra: Upravni odbor, ravnatelj Centra i Hrvatsko audiovizualno vijeće.

**Člankom 28.** propisano je da Centrom upravlja Upravni odbor koji se sastoji od 5 članova od kojih predsjednika i tri člana imenuje ministar kulture na prijedlog umjetničkih strukovnih udruga i ustanova iz područja audiovizualnih djelatnosti na temelju javnoga poziva, a jedan je član predstavnik zaposlenika koji se bira i razrješava sukladno posebnomu propisu. Njihov mandat traje 4 godine i ne mogu biti imenovani u druga tijela Centra.

**Člankom 29.** propisuje se djelokrug Upravnoga odbora: on nadzire poslovanje Centra i usklađenost poslovanja sa zakonima, uz prethodnu suglasnost Ministarstva kulture donosi Statut, donosi opće akte Centra, imenuje i razrješuje ravnatelja, donosi godišnji financijski plan uz suglasnost Ministarstva kulture, raspravlja o godišnjem obračunu, donosi programe rada i razvoja te nadzire njihovo izvršavanje i dr.

**Člankom 30.** propisano je da je ravnatelj Centra rukovodi Centrom, da se imenuje na četiri godine, a natječaj za njegovo imenovanje raspisuje i provodi Upravni odbor sukladno zakonu i Statutu. Također je propisano da ako Upravni odbor ne obavi razrješenje ravnatelja Centra kojemu je istekao mandat ili ne ovlasti vršitelja dužnosti ravnatelja Centra, Ministarstvo kulture razriješit će dužnosti ravnatelja Centra i imenovati vršitelja dužnosti ravnatelja Centra bez provođenja javnog natječaja do imenovanja ravnatelja Centra, odnosno vršitelja dužnosti ravnatelja Centra od strane Upravnog odbora.

**Člankom 31.** propisani su uvjeti za imenovanje ravnatelja Centra. Za ravnatelja Centra može biti imenovana osoba koja ima završen sveučilišni diplomski studij ili s njim izjednačen studij, 5 godina rada u području audiovizualnih djelatnosti, znanje najmanje jednoga svjetskog jezika te ispunjava ostale uvjete propisane Statutom. Također su propisani uvjeti za razrješenje prije isteka mandata.

**Člankom 32.** određuje se djelokrug ravnatelja Centra. Ravnatelj Centra organizira, vodi rad i poslovanje Centra, predstavlja ga i zastupa te je odgovoran za njegov rad, predlaže Upravnom odboru Statut i ostale opće akte i dr.

**Člankom 33.** određuje se tko mogu biti članovi Hrvatskog audiovizualnog vijeća, kada se i na koje vrijeme mogu imenovati. Članovi su Vijeća po jedan predstavnik: Ministarstva kulture, Hrvatske radiotelevizije, svakoga nakladnika televizije s nacionalnom koncesijom, Hrvatskoga društva filmskih djelatnika, Društva hrvatskih filmskih redatelja, Hrvatske udruge producenata, Hrvatske udruge filmskih snimatelja, Saveza scenarista i pisaca izvedbenih djela, Hrvatskoga društva filmskih kritičara, Hrvatskoga državnog arhiva – Hrvatske kinoteke, Hrvatske gospodarske komore – Zajednice za audiovizualne djelatnosti, svih operatora sustava kabelske distribucije, svih operatora u nepokretnim i pokretnim telekomunikacijskim mrežama te davatelja usluga pristupa internetu, svih visokih učilišta iz područja audiovizualnih djelatnosti. Propisan je postupak imenovanja članova Vijeća te da se Vijeće može konstituirati kada je imenovana većina članova Vijeća. Stavkom 9. propisani su slučajevi u kojima član kao i njegov zamjenik može biti razriješen prije isteka mandata, a stavkom 10. da će se u slučaju prestanka mandata članu Vijeća ili njegovu zamjeniku provesti postupak izbora člana ili njegova zamjenika na način propisan Zakonom za preostali dio mandata.

**Člankom 34.** određuje se djelokrug Vijeća te se propisuje da Vijeće dostavlja Ministarstvu kulture nacrt prijedloga Nacionalni program, na temelju prijedloga ravnatelja Centra raspisuje javni poziv za dodjelu sredstava za poticanje audiovizualnoga stvaralaštva i komplementarnih djelatnosti sukladno Nacionalnomu programu, na prijedlog ravnatelja Centra Vijeće imenuje umjetničke savjetnike, raspravlja o svim važnim pitanjima za audiovizualne djelatnosti na prijedlog ravnatelja Centra te obavlja i druge poslove utvrđene Zakonom, Statutom i ostalim aktima. Vijeće o svome radu donosi poslovnik.

**Člankom 35.** određuje se da Vijeće na prijedlog ravnatelja Centra, uz prethodno pribavljeno mišljenje Ministarstva kulture, donosi Pravilnik o postupku, kriterijima i rokovima za provedbu Nacionalnoga programa. Također se određuje da će se postupak raspisivanja javnoga poziva, uvjeti podnošenja prijave te kriteriji za dodjelu sredstava, kao i nadzor nad namjenskom potrošnjom sredstava, provoditi sukladno Zakonu i Pravilniku.

**Člankom 36.** određuje se djelokrug umjetničkoga savjetnika te njegov mandat koji traje do donošenja odluka Vijeća o raspodjeli sredstava po javnome pozivu za koji je imenovan. Ista osoba može biti najviše dva puta uzastopno imenovana umjetničkim savjetnikom. Istim člankom određene su obveze umjetničkoga savjetnika koje se sastoje u provođenju postupka stručne ocjene u skladu s kriterijima, utvrđivanju liste prioriteta, predlaganju raspodjele sredstava te sudjelovanju u kolaudaciji projekata po završetku. Također je propisano da umjetnički savjetnici čine Umjetničko vijeće koje usuglašava prijedlog liste prioriteta i raspodjele sredstava za područja obuhvaćena javnim pozivom.

**Člankom 37.** propisuje se da ravnatelj Centra zaključuje ugovor s nositeljem projekta u kojem se osobito uređuju uvjeti, rokovi i način korištenja sredstava, način obavljanja nadzora nad provedbom ugovora i prava na reviziju, obvezu povrata sredstava u slučaju njihova nezakonita i/ili nenamjenskoga korištenja, obvezu poštovanja autorskih i srodnih prava te prava koja proizlaze iz kolektivnih ugovora i drugih propisa. Propisano je također da je korisnik sredstava Centra, ako ostvari dobit korištenjem i distribucijom audiovizualnoga djela za koje je primio sredstva, dužan uplatiti Centru dio sredstava od ostvarene dobiti za daljnju potporu hrvatskomu filmu.

**Člankom 38.** određuje se da nadzor nad financijskim poslovanjem Centra obavlja nadležno tijelo državne uprave te da Centar provodi nadzor zakonitog i namjenskoga korištenja sredstava dodijeljenih za poticanje audiovizualnoga stvaralaštva i komplementarnih djelatnosti.

**Člankom 39.** određuje se da Ministarstvo kulture obavlja nadzor nad zakonitošću rada i općim aktima Centra. Stavkom 2. propisano je da nadležni inspektori provode nadzor nad provedbom članaka 13., 15., 16., 17., 18. i 19. ovoga Zakona.

**Člankom 40.** uređuje se sprječavanje sukoba interesa. U tome smislu određuju se odredbe za ravnatelja Centra, članove Upravnoga odbora te članove Vijeća i umjetničke savjetnike. Propisano je da su svi članovi tijela Centra i umjetnički savjetnici dužni prilikom imenovanja potpisati izjavu o sukobu interesa i povjerljivosti. Propisan je postupak u slučaju saznanja za postojanje sukoba interesa kao i povezane osobe zbog koje bi članovi tijela Centra i umjetnički savjetnici mogli doći u sukob interesa.

**U Glavi VI. Prekršajne odredbe (Članak 41.)** propisano je da će se kazniti novčanom kaznom od 50.000,00 kuna do 500.000,00 kuna pravna osoba koja je registrirana za proizvodnju, promet ili javno prikazivanje audiovizualnih djela i obavlja navedene djelatnosti, a nije sukladno članku 13., 15. i 16. upisana u odgovarajući registar koji vodi Centar; ne postupi sukladno članku 14. stavku 2. ovoga Zakona; postupi suprotno članku 16. stavku 2. ovoga Zakona; prikazuje, distribuira, iznajmljuje, posuđuje, prodaje ili na bilo koji drugi način prezentira audiovizualno djelo javnosti za kućnu uporabu ili putem javnoga prikazivanja, suprotno članku 17. ovoga Zakona; postupa suprotno članku 18. ovoga Zakona; javno prikazuje strana audiovizualna djela koja nisu obrađena na standardnome hrvatskom jeziku ili njegovim narječjima suprotno članku 19. stavku 1. i 2. ovoga Zakona; postupa suprotno članku 23. ovoga Zakona; ne dostavi Centru podatke o ukupnome godišnjem bruto prihodu iz članka 23. stavaka 1. i 2. ovoga Zakona ili ih ne dostavi u propisanome roku; ako ne omogući ovlaštenomu revizoru pristup svojoj financijskoj dokumentaciji sukladno članku 23. stavku 5. ovoga Zakona. Nadalje, propisano je da će se za iste prekršaje kazniti i odgovorna osoba u pravnoj osobi te fizička osoba, uključivši obrtnika i trgovca pojedinca, novčanom kaznom od 5.000,00 kuna do 20.000,00 kuna.

**Glava VII. Prijelazne i završne odredbe (Članci 42. do 47)**

**Člankom 42.** propisano je da ravnatelj Centra nastavlja s radom i nakon stupanja na snagu ovoga Zakona, do isteka mandata, odnosno razrješenja prema odredbama ovoga Zakona. Članovi Upravnoga odbora i članovi Vijeća, koji su imenovani prema odredbama Zakona o audiovizualnim djelatnostima („Narodne novine“, br. 76/07 i 90/11), nastavljaju rad do dana imenovanja predsjednika i članova Upravnoga odbora te članova Vijeća sukladno odredbama ovoga Zakona. Centar će objavit u roku od deset dana od dana stupanja na snagu ovoga Zakona poziv za predlaganje predsjednika i članova Upravnoga odbora te članova Vijeća sukladno odredbama ovoga Zakona.

**Člankom 43.** propisano je da će Centar uskladiti svoj rad i poslovanje te opće akte s odredbama ovoga Zakona u roku od 90 dana od dana konstituiranja Upravnoga odbora. Vijeće će u roku od 90 dana od dana stupanja na snagu Zakona donijeti pravilnike na temelju ovlasti utvrđenih Zakonom, a u navedenome roku i ministar kulture donijet će pravilnik iz članka 11. stavka 6. Zakona. Do stupanja na snagu citiranih, primjenjivat će se podzakonski akti koji su sada na snazi.

**Člankom 44.** propisano je da Nacionalni program promicanja audiovizualnog stvaralaštva 2017. – 2021. koji je donio ministar kulture u 2017. godini ostaje na snazi i smatra se programom iz članka 6. ovoga Zakona.

**Člankom 45.** propisano je da se svi podzakonski akti koje donose tijela Centra, a vezani su uz provedbu Zakona, objavljuju u „Narodnim novinama“.

**Člankom 46.** propisano je da danom stupanja na snagu ovoga Zakona prestaje vrijediti Zakon o audiovizualnim djelatnosti („Narodne novine“, broj 76/07 i 90/11).

**Člankom 47 .** propisuje se da Zakon stupa na snagu osmoga dana od dana njegove objave u „Narodnim novinama“.